จารุวัฒน์ เชี่ยวอร่าม

จารุวัฒน์ เชี่ยวอร่าม เป็นศิลปินชาวไทยชื่อเสียงดังในสังกัด เอ็กแซ็กท์ จีเอ็มเอ็ม แกรมมี่ มีชื่อเสียงจากการเป็นผู้ชนะเลิศรายการประกวดเดอะสตาร์ ค้นฟ้าคว้าดาว ปี 8 ปัจจุบัน เป็นพิธีกรร่วมรายการ 4 โพดำ และมีผลงานแสดงออกมาต่อเนื่อง ทั้งงานพิธีกร นักร้อง การแต่งเพลงดังๆให้กับนักร้องในค่าย และนักแสดงมืออาชีพที่มีชื่อเสียง

โดม เกิดเมื่อวันที่ 29 กันยายน พ.ศ. 2534 เดิมทีครอบครัวของเขามีฐานะปานกลาง โดมมีน้องชายหนึ่งคน คือ นายธนวัฒน์ เชี่ยวอร่าม (บอลลี่) บิดาของเขา (นายธวัชชัย เชี่ยวอร่าม) ในอดีตเคยรับราชการเป็นปลัดอำเภอ จนกระทั่งบิดาของเขาได้ประสบอุบัติเหตุลื่นล้มจนเส้นเลือดในสมองแตกจนเป็นอัมพฤกษ์ ซึ่งส่งผลให้มารดาของเขา (นางเรวดี เชี่ยวอร่าม) ต้องลาออกจากงานเพื่อดูแลบิดาที่ล้มป่วยอยู่ ทำให้ฐานะทางครอบครัวยากจนลง ณ ขณะนั้น โดมได้เข้าร่วมแข่งขันประกวดร้องเพลงชิงเงินรางวัลหลากหลายรายการหลายเวทีและรับจ้างร้องเพลงตั้งแต่อายุสิบหกปี เพื่อช่วยแบ่งเบาภาระการเลี้ยงดูครอบครัวของมารดา ซึ่งเป็นช่วงที่บิดาของเขาได้ล้มป่วยลงพอดี คราวหนึ่งได้ทำการแสดงร่วมเวทีเดียวกันกับ แก้ม-วิชญาณี เปียกลิ่น (ซึ่งเป็นพี่สาวของเพื่อนสนิท คือ ลูกเกต-จิณภัค เปียกลิ่น และต่อมาเป็นเดอะสตาร์คนที่ 4 ของประเทศไทยและนักร้องร่วมสังกัดเดียวกัน) จึงได้รับแรงบันดาลใจจากแก้มที่มีรูปโฉมไม่งาม แต่มีความสามารถมากมายเหลือล้น เปรียบดังเจ้าชายอสูรที่ภายนอกดูไม่งามแต่จิตใจลึกๆแล้วมีความงามซ่อนอยู่ภายใน

สำหรับชีวิตในวัยเรียน โดมเป็นเด็กเรียนห้องคิงส์และกิจกรรมตัวยง แต่ไม่เคยทิ้งการเรียน โดมเป็นตัวแทนที่ทำหน้าที่ร้องเพลงชาติหน้าเสาธงทุกเช้า เนื่องจากเสียงของเขาดีมาก โดมยังเคยเป็นประธานชุมนุมร้องเพลงขั้นเทพของโรงเรียนภูเก็ตวิทยาลัย และได้เคยร้องเพลงในงานกีฬาจังหวัดภูเก็ตในวันเปิดงาน 3 ปีซ้อนอีกด้วย และขณะศึกษาระดับอุดมศึกษา โดมได้เป็นประธานชุมนุม ทียู โฟล์กซอง รุ่นที่ 8 ของมหาวิทยาลัย และครั้งหนึ่ง เคยได้ทำการแสดงในคอนเสิร์ตของชุมนุม ทียู โฟล์กซอง ร่วมกับ เบน ชลาทิศ ตันติวุฒิ ตั้งแต่โดมยังไม่ได้เป็นนักร้องมืออาชีพและมีชื่อเสียงโด่งดัง

โดมจบการศึกษาจาก คณะนิติศาสตร์ มหาวิทยาลัยธรรมศาสตร์

โดมได้สมัครเข้าร่วมรายการประกวดร้องเพลง เดอะสตาร์ ค้นฟ้าคว้าดาว ปี 4 และ 5 แต่ไม่ได้รับการคัดเลือก กระทั่งกลับมาสมัครแข่งขันอีกครั้งในปีที่ 8 ด้วยความพร้อมอย่างมากและได้รับการคัดเลือกเป็นแปดคนสุดท้ายของรุ่น ด้วยรหัสการประกวด หมายเลข 1 ซึ่งโดมได้ทำการแสดงและผ่านเข้าถึงรอบสองคนสุดท้าย เข้าชิงร่วมกับ แกงส้ม ธนทัต ชัยอรรถ และชนะเลิศ เป็นเดอะสตาร์คนที่ 8 ของประเทศไทย

ภายหลังชนะการประกวด โดมมีผลงานเพลงที่โด่งดัง อาทิเช่น "คำอธิษฐานด้วยน้ำตา", "กลัวความห่างไกล", "รักแท้อยู่เหนือกาลเวลา", "เรื่องจริงเรื่องสุดท้าย" และ "หนึ่งหัวใจ" โดยเฉพาะเพลง รักแท้อยู่เหนือกาลเวลา ซึ่งเป็นเพลงประกอบละครโทรทัศน์ชุด สุภาพบุรุษจุฑาเทพ ตอน คุณชายปวรรุจ ซึ่งทำให้โดมได้รับรางวัลโทรทัศน์ทองคำ สาขาเพลงประกอบละครยอดเยี่ยม ประจำปี พ.ศ. 2556 เพียงคนเดียวจากตอนอื่นๆ นอกจากความสามารถด้านการขับร้องแล้ว โดมมีความอัจฉริยะและสามารถในการเล่นเครื่องดนตรีหลากชนิด(12 ชนิด) และประพันธ์เพลงดังๆในปัจจุบันอีกด้วย เช่น ได้ร่วมแต่งทำนองเพลง "ภาวะว่างเปล่า" ของฮั่น-อิสริยะ ภัทรมานพ ซึ่งเป็นที่นิยมอยู่มาก รวมทั้งบทเพลงของตนเองโดมก็แต่งขึ้น

โดมมีผลงานบันเทิงด้านอื่น ๆ อีกมากมาย ได้แก่ ผลงานการแสดงและพิธีกร อาธิเช่น "เงาอโศก" "ยีนเด่น" "4 โพดำ" เป็นต้น อีกทั้งยังมีผลงานการเขียนหนังสือที่มีความนิยมติดอันดับหนึ่งในตอนนั้นเป็นหนังสือที่รวบรวมสิ่งต่างๆที่ผ่านมาและมีคุณค่า คือ "Twelve Songs 12 วรรคทองจาก 12 บทเพลงชีวิต" และให้เสียงภาษาไทยแก่แอนิเมชันขนาดสั้นชื่อดัง "Lava" ซึ่งฉายปะหน้าภาพยนตร์แอนิเมชัน "มหัศจรรย์อารมณ์อลเวง (Inside Out)"

ด้านสุขภาพ โดมมีอาการป่วยบ่อย ถูกส่งตัวเข้าโรงพยาบาลและพักงานอยู่หลายครั้ง เป็นที่น่ากังวลและน่าเห็นใจเป็นอย่างยิ่ง จนเมื่อต้นปี พ.ศ. 2558 โดมมีอาการป่วยเรื้อรังและโหมงานหนักอย่างต่อเนื่อง ต่อมา แพทย์ตรวจพบอาการของโรคหมอนรองกระดูกแตกทับเส้นประสาท ซึ่งสาเหตุน่าจะสืบเนื่องมาจากอุบัติเหตุรถชนช่วงที่เรียนอยู่ระดับมัธยมศึกษา และโดมยังมีอาการป่วยจากโรคร้ายนี้
ปัจจุบันโดมกำลังคบหาดูใจกับ พรีน - รวิสรารัตน์ พิบูลภานุวัธน นักร้อง The star 12